b'\n_START_ARTICLE_\nFenyylielohopeakloridi\n_START_SECTION_\nOminaisuudet\n_START_PARAGRAPH_\nFenyylielohopeakloridi on huoneenl\xc3\xa4mp\xc3\xb6tilassa v\xc3\xa4rit\xc3\xb6nt\xc3\xa4 tai valkoista kiteist\xc3\xa4 ainetta. Yhdiste liukenee vain hyvin niukasti veteen. Fenyylielohopeakloridi liukenee hieman etanoliin ja paremmin muun muassa dietyylieetteriin, bentseeniin ja pyridiiniin. Fenyylielohopeakloridi on stabiilia ilman ja veden vaikutuksille. Hiilidioksidin kanssa yhdiste reagoi muodostaen ketoneja.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nFenyylielohopeakloridin valmistukseen on useita eri tapoja. K\xc3\xa4ytettyj\xc3\xa4 ovat muun muassa saostaminen fenyylielohopea-asetaatin vesiliuoksesta natriumkloridin avulla, aniliinin diatsoniumsuolan ja elohopea(II)kloridin reaktio kupari(I)kloridin toimiessa katalyyttin\xc3\xa4, bentseenin ja elohopea(II)kloridin v\xc3\xa4linen reaktio ja transmetallaatioreaktio elohopea(II)kloridin ja organotinayhdisteiden tai Grignard-reagenssien kanssa._NEWLINE_Fenyylielohopeakloridia voidaan k\xc3\xa4ytt\xc3\xa4\xc3\xa4 maataloudessa fungisidina erityisesti siementen k\xc3\xa4sittelyyn. Biokemiallisissa tutkimuksissa sit\xc3\xa4 voidaan my\xc3\xb6s k\xc3\xa4ytt\xc3\xa4\xc3\xa4 proteiinien sis\xc3\xa4lt\xc3\xa4mien kysteiiniaminohappojen tioliryhmien muokkaamiseen. Fenyylielohopeakloridissa sidos fenyyliryhm\xc3\xa4n ja elohopean v\xc3\xa4lill\xc3\xa4 on heikko ja katkeaa suhteellisen helposti ja yhdisteen k\xc3\xa4ytt\xc3\xb6 reagenssina orgaanisen kemian synteeseiss\xc3\xa4 perustuu t\xc3\xa4h\xc3\xa4n. Aine reagoi alkeenien kanssa muodostaen fenyloituja alkeeneja ja alyyliset alkoholit reagoivat fenyloiduiksi alkoholeiksi tai aldehydeiksi.'